ทุนสำรองประเทศลด300ล้านเหรียญสหรัฐ
ธปท.เผยทุนสำรองประเทศลด 300 ล้านเหรียญสหรัฐ คาดเหตุจากทางการปล่อยสภาพคล่องเงินเหรียญสหรัฐดูแลไม่ให้เงินบาทแข็งเร็ว
6 ก.พ. 2558

ธปท.เผยทุนสำรองประเทศลด 300 ล้านเหรียญสหรัฐ คาดเหตุจากทางการปล่อยสภาพคล่องเงินเหรียญสหรัฐดูแลไม่ให้เงินบาทแข็งเร็ว
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ วันที่ 30 ม.ค.ที่ผ่านมา อยู่ที่ระดับ 1.554 แสนล้านเหรียญสหรัฐ หรือ ประมาณ 5.085 ล้านล้านบาท ลดลง 300 ล้านเหรียญสหรัฐ หรือประมาณ 9,750 ล้านบาท หากคิดอัตราแลกเปลี่ยนเฉลี่ยในปัจจุบันที่ 32.50 บาท/เหรียญสหรัฐ จากสัปดาห์ก่อนหน้าอยู่ที่ 1.557 แสนล้านเหรียญสหรัฐ หรือประมาณ 5.074 ล้านล้านบาท
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.28 หมื่นล้านเหรียญสหรัฐ เพิ่มขึ้น 100 ล้านเหรียญสหรัฐ เมื่อเทียบกับสัปดาห์ก่อนหน้าที่ 2.27 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบัน ซึ่งรวมทุนสำรองฯและ Forward แล้ว อยู่ที่ระดับ 1.782 แสนล้านเหรียญสหรัฐ
ทั้งนี้ นักวิเคราะห์ในตลาดเงินคาดว่า มีความเป็นไปได้ที่ทุนสำรองลดลงเล็กน้อย 300 ล้านเหรียญสหรัฐ จะเป็นผลจากการดูแลตลาดเงินตามปกติของทางการ โดยการปล่อยเงินเหรียญสหรัฐในทุนสำรองฯออกมาบ้าง เพื่อเพิ่มปริมาณเงินเหรียญสหรัฐในตลาดไม่ให้เงินบาทเคลื่อนไหวผันผวนแข็งค่าเร็วเกินไปจนสร้างผลกระทบต่อภาคส่งออก หลังเงินบาทเคลื่อนไหวแข็งค่าขึ้นบ้าง จากสัปดาห์ก่อนที่เคลื่อนไหวอยู่ที่ระดับ 32 .70 บาท/เหรียญสหรัฐ ปรับแข็งค่าขึ้นไปที่ระดับ 32.50 บาท/เหรียญสหรัฐ กระทั้งคณะกรรมการ่วมภาคเอกชน 3 สถาบันสถาบัน(กกร.)จะขอเข้าพบนายประสาร ไตรรัตน์วรกุล ผู้ว่าการ ธนาคารแห่งประเทศไทย(ธปท.)เพื่อให้ช่วยดูแลเงินค่าเงินบาทในวันที่ 11 ก.พ.ที่จะถึงนี้
ด้านนักค้าเงินธนาคารกรุงเทพ เปิดเผยว่า การซื้อขายเงินบาทในตลาดวันนี้ปิดที่ระดับ 32.52-32.54 บาท/เหรียญสหรัฐ ปรับแข็งค่าขึ้นเล็กน้อยประมาณ 6 สตางค์ จากช่วงเช้าที่เปิดตลาดที่ระดับ 32.58 -32.60 บาท/เหรียญสหรัฐ จากปัจจัยที่ตลาดคาดการณ์ว่าตัวเลขการจ้างงานนอกภาคเกษตรของสหรัฐที่จะประกาศออกมาในเร็วๆนี้น่าจะออกมาไม่ดี ส่งผลให้ค่าเงินเหรียญสหรัฐมีแนวโน้มอ่อนลง และอาจจะเป็นผลจากนักลงทุนต่างชาตินำเงินเข้ามาลงทุนตลาดหุ้นไทย สะท้อนจากดัชนีที่เป็นบวก คาดว่าสัปดาห์หน้าถ้าข้อมูลสหรัฐออกมาไม่ดีค่าเงินบาทน่าจะเคลื่อนไหในกรอบ 32.45 -32.65 บาท/เหรียญสหรัฐ
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงิน ที่ ธปท. อยู่ที่ระดับ 1.586 ล้านล้านบาท เพิ่มขึ้นจากสัปดาห์ก่อนหน้าที่ 1.496 ล้านล้านบาท สะท้อนภาพความต้องการถือเงินที่เพิ่มขึ้น